Mahakamas
Mahakamas (indonez. Sungai Mahakam) arba Kutajus (Sungai Kutai) – upė Indonezijoje, Borneo salos pietryčiuose, Rytų Kalimantano provincijoje. Prasideda Kapuas Hulu kalnuose, salos centrinėje dalyje. Aukštupyje slenkstėta. Teka pietryčių, rytų kryptimi, pelkėta, miškinga lyguma. Įteka į Makasaro sąsiaurį; sudaro deltą. Svarbiausi intakai: Belajanas, Lava, Kedangkepala, Telenas, Tengarongas, Karangmumusas. Upė vandeninga ištisus metus. Žemupyje laivuojama. Netoli Mahakamo žiočių įsikūręs Samarindos miestas.